Document ID: 31989R0807

*****
ΚΑΝΟΝΙΣΜΟΣ (ΕΟΚ) αριθ. 807/89 ΤΟΥ ΣΥΜΒΟΥΛΙΟΥ
της 20ής Μαρτίου 1989
για την τροποποίηση του παραρτήματος Ι του κανονισμού (ΕΟΚ) αριθ. 571/88 όσον αφορά την παύση της καλλιέργειας αρόσιμων γαιών
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκης για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,
την πρόταση της Επιτροπής (1),
τη γνώμη του Ευρωπαϊκού Κοινοβουλίου (2),
Εκτιμώντας:
ότι ο κανονισμός (ΕΟΚ) αριθ. 797/85 του Συμβουλίου της 12ης Μαρτίου 1985 για τη βελτίωση της αποτελεσματικότητας των γεωργικών διαρθρώσεων (3), όπως τροποποιήθηκε τελευταία από τον κανονισμό (ΕΟΚ) αριθ. 1137/88 (4), οι λεπτομέρειες εφαρμογής του οποίου καθορίζονται από τον κανονισμό (ΕΟΚ) αριθ. 1272/88 (5), υποχρεώνει τα κράτη μέλη να θεσπίσουν καθεστώς ενισχύσεων που προορίζεται να ενθαρρύνει την παύση της καλλιέργειας αρόσιμων γαιών· ότι, με τον εν λόγω κανονισμό, δημιουργούνται συγχρόνως νέες μορφές κατοχής του εδάφους, που συνδυάζουν την αγρονομική χρησιμοποίηση με ένα νομικό καθεστώς, ανάλογα με το αν οι γαίες ευνοούνται ή όχι από τις ενισχύσεις που θεσπίζει ο κανονισμός αυτός·
ότι η διάρθρωση των γεωργικών εκμεταλλεύσεων καθορίζει σε μεγάλο βαθμό τα πιθανά εισοδήματα των γεωργών και ότι, συνεπώς, πρέπει να μελετηθούν οι επιπτώσεις των νέων μέτρων της κοινής γεωργικής πολιτικής στην κατοχή του εδάφους, την παραγωγή και το οικονομικό δυναμικό των γεωργικών εκμεταλλεύσεων·
ότι οι κοινοτικές έρευνες για τη διάρθρωση των γεωργικών εκμεταλλεύσεων, που προβλέπονται από τον κανονισμό (ΕΟΚ) αριθ. 571/88 (6), για την περίοδο 1988-1997, αποτελούν το κατ' εξοχή μέσο για την παρακολούθηση και ανάλυση των εξελίξεων σε στατιστικό πλαίσιο, συσχετίζοντας την παύση της καλλιέργειας των αρόσιμων γαιών με άλλα διαρθρωτικά χαρακτηριστικά όπως, παραδείγματος χάρη, την ηλικία του επικεφαλής της εκμετάλλευσης, τον τεχνοοικονομικό προσανατολισμό και το μέγεθος των εκμεταλλεύσεων, τις άλλες καλλιέργειες και το ζωικό κεφάλαιο·
ότι είναι απαραίτητο η παύση της καλλιέργειας των αρόσιμων γαιών να καταγράφεται με βάση κατάλληλη ονοματολογία και κατά τρόπο εναρμονισμένο και υποχρεωτικό για το σύνολο των κρατών μελών, για να επιτευχθεί η συγκέντρωση στατιστικών πληροφοριών συγκρίσιμων μεταξύ των κρατών μελών και σε διαχρονική βάση· ότι πρέπει, ως εκ τούτου, να προστεθεί στο παράρτημα Ι του κανονισμού (ΕΟΚ) αριθ. 571/88, ένα νέο χαρακτηριστικό που να περιλαμβάνει τις γεωργικές εκτάσεις που διέπονται από το καθεστώς ενισχύσεων που προορίζεται να ενθαρρύνει την παύση της καλλιέργειας αρόσιμων γαιών·
ότι δεν πρέπει να τροποποιηθεί η γενική οργάνωση του καταλόγου των χαρακτηριστικών και ότι, συνεπώς, οι γαίες που διέπονται από το καθεστώς ενισχύσεων που προορίζεται να ενθαρρύνει την παύση της καλλιέργειας αρόσιμων γαιών πρέπει να ταξινομούνται στην κατηγορία που αντιστοιχεί στην ενδεχόμενη αγρονομική τους χρησιμοποίηση καθώς και σε μια ξεχωριστή κατηγορία·
ότι, για να διευκολυνθεί η εφαρμογή του παρόντος κανονισμού, πρέπει να διατηρείται στενή συνεργασία μεταξύ των κρατών μελών και της Επιτροπής, κυρίως μέσω της Μόνιμης Επιτροπής της Γεωργικής Στατιστικής, που έχει συσταθεί με την απόφαση 72/279/ΕΟΚ (7),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα Ι του κανονισμού (ΕΟΚ) αριθ. 571/88 αντικαθίσταται από το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 20 Μαρτίου 1989.

Labels: 19
5
6